Den Europæiske Centralbanks udtalelse

af 11. april 2001

efter anmodning fra Rådet for Den Europæiske Union om Kommissionens forslag til Europa-Parlamentets og Rådets forordning om ikke-finansielle kvartalsregnskaber for den offentlige forvaltning og service

(CON/2001/4)

(2001/C 131/04)

1. Den Europæiske Centralbank (ECB) modtog den 21. marts 2001 en anmodning fra Rådet for Den Europæiske Union om en udtalelse om et forslag til Europa-Parlamentets og Rådets forordning om ikke-finansielle kvartalsregnskaber for den offentlige forvaltning og service (i det følgende benævnt "udkast til forordning").

2. ECB's kompetence til at afgive udtalelser fremgår af artikel 105, stk. 4, i traktaten om oprettelse af Det Europæiske Fællesskab. I overensstemmelse med artikel 17.5, første punktum, i forretningsordenen for Den Europæiske Centralbank er denne udtalelse vedtaget af ECB's Styrelsesråd.

3. Formålet med udkast til forordning er at angive de kvartalsdata vedrørende offentlig forvaltning og services udgifter og indtægter, som medlemsstaterne skal indberette til Kommissionen (Eurostat), i tillæg til de data, der allerede er dækket af Kommissionens forordning (EF) nr. 264/2000 af 3. februar 2000 om gennemførelse af Rådets forordning (EF) nr. 2223/96 med hensyn til kortfristede statistikker over offentlige finanser(1). Indholdet af den offentlige forvaltning og services udgifter og indtægter er defineret ved henvisning til Kommissionens forordning (EF) nr. 1500/2000 af 10. juli 2000 om gennemførelse af Rådets forordning (EF) nr. 2223/96 med hensyn til offentlig forvaltning og services udgifter og indtægter(2).

4. ECB kan tilslutte sig forslaget til forordning, som er en del af den handlingsplan om statistikkrav for Den Økonomiske og Monetære Union (ØMU) (i det følgende benævnt "ØMU-handlingsplan"), der er udarbejdet af Europa-Kommissionen (Eurostat) i nært samarbejde med ECB efter anmodning fra ØKOFIN-Rådet. ØMU-handlingsplanen er en opfølgning på Det Monetære Udvalgs rapport om informationskravene i ØMU, som blev godkendt af ØKOFIN-Rådet den 18. januar 1999, og den anden statusrapport om informationskrav i ØMU, som er udarbejdet af Det Økonomiske og Finansielle Udvalg og godkendt af ØKOFIN-Rådet den 5. juni 2000.

5. Levering af kvartalsdata om offentlig forvaltning og services udgifter og indtægter ændrer på den ene side ikke på nogen måde indberetningskravene med hensyn til proceduren i forbindelse med uforholdsmæssigt store underskud, som fastlagt i Rådets forordning (EF) nr. 3605/93 af 22. november 1993 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab(3), og ændret ved Rådets forordning (EF) nr. 475/2000 af 28. februar 2000(4). På den anden side vil det være en udvidelse af den kortfristede makroøkonomiske analyse inden for nationalregnskabsrammerne i ENS 95. I denne henseende er udkastet til forordning et yderligere skridt i retning af et begrænset sæt ENS 95-kvartalsregnskaber, som også er foreskrevet i ØMU-handlingsplanen.

6. ECB kan derfor give sin fulde tilslutning til de tidsfrister for indberetningen af kvartalsdata om offentlig forvaltning og services udgifter og indtægter, som foreslås i udkastet til forordning. ECB skal desuden opfordre medlemsstaterne til at afstå fra at få undtagelser og til at levere kvartalsdata i overensstemmelse med kategorierne i ENS 95, især for beregningen af aggregater for euroområdet.

7. Udkastet til forordning vil dog kunne forbedres på nogle tekniske områder. a) I overensstemmelse med forordning (EF) nr. 1500/2000 burde titlen "ikke-finansielle kvartalsregnskaber for den offentlige forvaltning og service" ændres til "kvartalsdata om offentlig forvaltning og services udgifter og indtægter". b) I artikel 3, stk. 2, kunne første punktum eventuelt ændres til "Kvartalsdata skal indberettes for følgende kategorier (eller grupper af kategorier) af offentlig forvaltning og services udgifter og indtægter, som defineret i Rådets forordning (EF) nr. 2223/96 af 25. juni 1996, med senere ændringer". c) Artikel 3, stk. 2, burde også foreskrive indberetning af kvartalsdata om offentlig forvaltning og services udgifter i alt (TE) og offentlig forvaltning og services indtægter i alt (TR) samt offentlig forvaltning og services opsparing, brutto (B.8g). d) Artikel 4, stk. 1, litra c), kan eventuelt ændres til følgende "Kvartalsdataene og de tilsvarende årsdata og kvartalsdata i ENS 95 skal være overensstemmende."

8. Denne udtalelse offentliggøres i De Europæiske Fællesskabers Tidende.

Udfærdiget i Frankfurt am Main, den 11. april 2001.

Formand for ECB

Willem F. Duisenberg

(1) EFT L 29 af 4.2.2000, s. 4.

(2) EFT L 172 af 12.7.2000, s. 3.

(3) EFT L 332 af 31.12.1993, s. 7.

(4) EFT L 58 af 3.3.2000, s. 1.